 

MONITOR EXTERN Nr.3

 

1. Întâlnirea la nivel înalt Uniunea Europeană - SUA

 

Pregătit de Secretarul american de Stat, Condoleezza Rice, prin vizita sa în Europa la începutul lunii februarie a.c., turneul european de cinci zile al Preşedintelui SUA, George W. Bush, s-a axat în special pe un nou debut al relaţiilor UE - SUA şi depăşirea divergenţelor referitoare la intervenţia anglo-americană în Irak. Preşedintele George Bush a lansat un apel pentru o nouă eră de cooperare transatlantică, declarând că nici o divergenţă trecătoare nu poate afecta vechea alianţă între europeni şi americani. Efectuând la Bruxelles prima sa vizită internaţională la începutul celui de-al doilea mandat, Preşedintele american a rostit un amplu discurs care a atins chestiuni-cheie precum relaţiile cu Iranul şi Siria, Ucraina şi Rusia. A fost subliniat, de asemenea, interesul strategic al Europei şi Statelor Unite faţă de procesul de pace din Orientul Mijlociu. George W. Bush a răspuns temerilor liderilor europeni că a neglijat soluţionarea crizei Orientul Mijlociu, declarând că obiectivul său imediat este instaurarea păcii în regiune şi crearea unui stat palestinian viabil.

Cei doi parteneri transatlantici au convenit să reactiveze "Foaia de parcurs", planul internaţional de pace pentru Orientul Mijlociu, care prevede crearea unui stat palestinian care să funcţioneze în armonie alături de Israel. O bună cooperare transatlantică este indispensabilă pentru această perioadă-cheie, care va dura până în vara anului 2005, când sunt prevăzute alegerile municipale şi legislative palestiniene şi retragerea anunţată a israelienilor din Fâşia Gaza.

În discursul actual al Preşedintelui american, Iranul a apărut într-o nouă postură şi mai ingrată decât în discursurile precedente: "Iranul rămâne principalul sponsor al terorismului din întreaga lume - urmărind să se doteze cu un arsenal nuclear, în timp ce poporul său e lipsit de libertatea pe care o merită", a spus Preşedintele George W. Bush. Potrivit analiştilor, "axa răului" a devenit punctuală: Iranul. Ei consideră că, în realitate, Administraţia americană nu şi-a schimbat deloc politica şi că această invitaţie la dialog adresată europenilor şi aparenţă de flexibilitate se datorează doar nevoii de ajutor în soluţionarea chestiunii arsenalului nuclear prezumat sau în devenire al Iranului. Până în prezent, europenii, reprezentaţi prin Marea Britanie, Germania şi Franţa, încearcă o soluţie diplomatică. SUA urmăresc îndeaproape eforturile diplomatice ale celor trei mari puteri europene de a convinge Iranul să dea garanţii în acest sens, dar îşi rezervă în acelaşi timp dreptul de a declanşa sancţiuni economice sau chiar lovituri militare, partea americană subliniind că nici o opţiune nu poate fi permanent eliminată din discuţie. 

O altă critică a Preşedintelui american a fost adresată Siriei: "Siria încă mai permite ca teritoriul său şi părţi din Liban să fie folosite de teroriştii care vor să distrugă orice şansă de pace în regiune". După asasinarea, la Beirut, a fostului premier libanez, Rafik Hariri, Statele Unite şi-au rechemat ambasadorul din Siria, pentru consultări. Deşi Departamentul de stat nu învinovăţeşte direct Siria de moartea lui Rafik Hariri, potrivit analiştilor politici, este evidentă o deteriorare a relaţiilor dintre Siria şi SUA. 

Statele Unite şi Uniunea Europeană cer aplicarea imediată a rezoluţiei Naţiunilor Unite care prevede retragerea Siriei din Liban. "Am discutat despre Orientul Mijlociu şi mai ales despre Liban, această ţară care cunoaşte tragedie după tragedie, pentru a condamna din nou cu fermitate atentatul a cărui victimă a fost fostul premier Rafic Hariri şi pentru a cere respectarea Rezoluţiei Consiliului de Securitate şi aplicarea sa imediată", a declarat premierul luxemburghez, la încheierea summit-ului extraordinar UE-SUA. Rezoluţia 1.599 a Naţiunilor Unite cere retragerea celor 14.000 de soldaţi sirieni din Liban şi dizolvarea miliţiilor gen Hezbollah. Anterior, Preşedintele francez, Jacques Chirac, avertizase că eventuale sancţiuni împotriva regimului de la Damasc vor fi discutate în Consiliul de Securitate al ONU, dacă Siria nu începe aplicarea Rezoluţiei 1.599.

Uniunea Europeană şi Statele Unite sunt dispuse să organizeze o conferinţă internaţională asupra Irakului, dacă Guvernul acestei ţări va face o solicitare în acest sens, a anunţat Preşedintele în exerciţiu al Uniunii Europene, premierul luxemburghez Jean-Claude Juncker. "Statele Unite şi Europa sunt întru totul de acord în ceea ce priveşte susţinerea poporului irakian şi a noului guvern irakian. În acest scop, dacă Guvernul irakian o va cere, Statele Unite şi Uniunea Europeană sunt gata să organizeze împreună o conferinţă internaţională pentru coordonarea sprijinului internaţional acordat Irakului", a anunţat premierul luxemburghez. 

George W. Bush şi-a declarat sprijinul pentru consolidarea unităţii între Europa şi SUA - "avem nevoie de un partener puternic, pentru a promova libertatea şi pacea în lume”. El a afirmat că relaţiile dintre Statele Unite şi Europa sunt "stâlpii de rezistenţă ai lumii libere". "În prezent, securitatea, justiţia şi prosperitatea lumii nostre depind de capacitatea Americii şi Europei de a coopera pentru îndeplinirea unui obiectiv comun. Acest fapt face mai importante ca nociodată relaţiile transatlantice", a declarat Preşedintele SUA. "Chiar şi cei mai buni prieteni nu pot fi de acord în toate problemele. Dar, la începutul secolului XXI, valorile şi interesele cele mai importante ale Americii şi Europei sunt identice: combaterea terorismului şi a sărăciei, extinderea comerţului şi promovarea păcii", a afirmat George W. Bush, denunţând "falsa linie de demarcaţie care divizează lumea între idealismul Statelor Unite şi cinismul Europei" şi apreciind cooperarea americano-europeană din Irak, în special cu ocazia alegerilor care au avut loc la 30 ianuarie a.c. "Un francez i-a învăţat pe cei care au elaborat Constituţia Statelor Unite importanţa principiului separării puterilor. Un scoţian ne-a explicat virtuţile pieţei libere. Cel care ne-a determinat să corectăm principalul defect al naţiunii nostre la început, sclavia, a fost un englez. Şi, nu în ultimul rând, un italian a dat numele ţării noastre: America", a conchis el. 

 

 

2. Lucrările summit-ului Rusia-SUA

 

 

Rusia şi Statele Unite au semnat, la 24 februarie a.c., la Bratislava, un acord privind controlul rachetelor portabile sol-aer. Acordul a fost semnat de secretarul de Stat american, Condoleezza Rice, şi de ministrul rus al Apărării, Serghei Ivanov, cu ocazia summit-ului Rusia-SUA. "Documentul reprezintă punerea în practică a cooperării împotriva terorismului. Cele două părţi se obligă să se informeze reciproc despre vânzările de rachete sol-aer către terţe ţări. Nu este vorba în nici un caz de limitarea sau de interzicerea vânzărilor de rachete. De asemenea, Rusia şi Statele Unite, care sunt singurii producători ai acestor arme, vor lua măsuri pentru a-i angaja şi pe aliaţii lor să lupte împotriva proliferării rachetelor sol-aer portabile. Rachetele sol-aer portabile, care pot fi folosite de indivizi izolaţi, constituie o ameninţare gravă la adresa avioanelor şi elicopterelor, fiind utilizate în repetate rânduri, în ultimii ani, de organizaţiile teroriste. În acest document, Rusia şi Statele Unite sunt de acord că rachetele reprezintă nişte arme teribile în contextul ameninţării teroriste", a declarat Serghei Ivanov.

Liderii celor două ţări au apreciat că securitatea instalaţiilor nucleare trebuie îmbunătăţită constant, pentru a preveni tentativele de atacuri teroriste. "Avem o responsabilitate în plus în ceea ce priveşte securitatea armelor nucleare şi a materialelor de fisiune, pentru a ne asigura că nu există nici o posibilitate ca asemenea arme sau materiale să ajungă în mâinile teroriştilor", se arată în comunicatul comun al preşedinţilor George W. Bush şi Vladimir Putin. "Anunţăm astăzi intenţia de a dezvolta şi aprofunda această cooperare, cu scopul de a spori securitatea instalaţiilor nucleare din ţările noastre şi cu ajutorul prietenilor şi aliaţilor noştri, a celor din întreaga lume. În acest scop, Statele Unite şi Rusia vor continua să sporească cooperarea în ceea ce priveşte capacitatea de reacţie la un incident nuclear sau radiologic. Experţii americani şi ruşi vor colabora pentru a spori securitatea la instalaţiile nucleare şi a începe împreună consultări cu alte ţări care au programe nucleare avansate", se mai arată în comunicat. 

Preşedintele american, George W. Bush, a declarat la finalul summit-ului cu omologul său rus, Vladimir Putin, că Statele Unite şi Rusia sunt de acord că Iranul şi Coreea de Nord nu trebuie să intre în posesia armei nucleare. "Am ajuns la un acord asupra faptului că Iranul nu trebuie să deţină arme nucleare. Apreciez faptul că Vladimir Putin dă dovadă de înţelegere în această problemă. Am avut un dialog foarte constructiv asupra modului în care putem atinge un obiectiv comun. Suntem de acord că nici Coreea de Nord nu trebuie să deţină arme nucleare", a declarat Preşedintele american, care a precizat că cele două ţări vor colabora îndeaproape în această problemă.

Preşedintele american, George W. Bush, i-a împărtăşit omologului său rus, Vladimir Putin, preocuparea sa în ceea ce priveşte percepţia liderilor ruşi despre democraţie. "Democraţiile reflectă întotdeauna cultura şi tradiţiile unei ţări, dar ele au anumite lucruri în comun: statul de drept, protecţia minorităţilor, o presă liberă şi o opoziţie politică viabilă", a declarat Preşedintele american, în cursul conferinţei de presă comune cu omologul său rus. 

Preşedintele V. Putin a replicat că "democraţia nu trebuie să conducă la distrugerea statului şi la sărăcirea populaţiei". "Democraţia nu înseamnă anarhie sau că totul este permis. Rusia nu va reveni la regimul de dictatură pe care l-a cunoscut înainte de anii 1990", a conchis V. Putin.

*

Analizând rezultatele turneului european al Preşedintelui american şi în special întâlnirea cu Preşedintele Vladimir Putin, Clifford Geddy, expert la Institutul Brookings (Rusia), consideră că Parteneriatul strategic ruso-american, lansat în urmă cu patru ani, începe să semene din ce în ce mai mult cu Războiul Rece, "un dialog al surzilor pe tema democraţiei", dublat de preocuparea Occidentului privind vânzările de arme şi tehnologie rusească în ţări ca Iran sau Siria. Cu toate că ministrul rus de Externe, Serghei Lavrov, s-a declarat mulţumit de întâlnirea dintre Vladimir Putin şi George W. Bush, analiştii au remarcat faptul că aproape întreaga conferinţă de presă comună s-a concentrat pe starea democraţiei din Rusia. Rezultatul pare să contravină ambiţiei lui Vladimir Putin, formulată în anul 2001, de a iniţia un parteneriat inedit cu Statele Unite. 

Potrivit lui Andrei Piontkovski, analist la Centrul de Studii Strategice de la Moscova, Statele Unite au înţeles că este o iluzie să vorbească despre democraţie cu Vladimir Putin. "Ceea ce îi preocupă este dacă pot identifica domenii comune în materie de securitate", a explicat el. "Spre deosebire de unii senatori, George W. Bush crede că poate continua dialogul sau aparentul dialog cu V. Putin, pentru ca politica sa externă să nu se înrăutăţească", a adăugat analistul rus. 

Directorul Institutului pentru Studii Europene Ruseşti şi Euro-Asiatice, James Gallgayer, consideră că instrumentele de presiune ale occidentalilor asupra Rusiei sunt limitate. "Continuarea dialogului de faţadă, demonstraţiile de prietenie şi dineurile amicale sunt ultimele mijloace de influenţă ale preşedintelui rus, care se întoarce din ce în ce mai mult la retorica Războiului Rece". Într-un interviu acordat presei slovace înaintea summit-ului, Preşedintele rus le-a reamintit celor care uitaseră că Rusia este a doua putere nucleară mondială şi că ajutorul său este esenţial în lupta împotriva proliferării, un obiectiv major al Statelor Unite. 

Potrivit altor analişti, documentele semnate de responsabilii americani şi ruşi în domeniul securităţii nucleare şi al controlului rachetelor sol-aer portabile vizează să tempereze preocupările Statelor Unite. Dar, limitându-se la chestiunile referitoare la securitate, cele două ţări riscă să revină la situaţia din timpul Războiului Rece, atunci când SUA şi URSS încheiau acorduri pentru limitarea arsenalelor nucleare. În opinia lui Viktor Kremeniuk, analist la Institutul USA-Canada din Moscova, "Statelor Unite de fapt nici nu le pasă de stadiul democraţiei din Rusia, fiind preocupate doar de securitate. După toate aparenţele, politica liderilor americani, ca şi cea a unor şefi de stat europeni faţă de Administraţia condusă de Vladimir Putin poate fi definită ca o doctrină de «stăvilire», în loc de parteneriat". 

 

 

3. Semnarea planului de acţiune Ucraina - Uniunea Europeană

 

 

Uniunea Europeană a semnat un plan de acţiune cu Ucraina, pentru dezvoltarea cooperării cu fosta ţară sovietică, în cadrul noii politici de vecinătate a organizaţiei. Ceremonia de semnare a avut loc, la 21 februarie a.c., la Bruxelles, în prezenţa vicepremierului ucrainean pentru integrare europeană, Oleh Ribaciuk, şi a ministrului luxemburghez de externe, Jean Asselborn, a cărui ţară asigură preşedinţia Uniunii. Planul de acţiune include diverse măsuri destinate să ajute şi să stimuleze autorităţile de la Kiev în domeniul reformelor, însă se înscrie în cadrul politicii de vecinătate a UE, care este diferită de politica de aderare la organizaţia europeană. Documentul prevede posibilitatea revizuirii sale încă de la începutul anului 2006, în cazul în care reformele din Ucraina progresează într-un ritm rapid, pentru crearea unei relaţii consolidate. 

Comisarul european pentru relaţii externe, Benita Ferrero-Waldner, a adus în discuţie posibilităţile oferite de acest plan de acţiune cu Ucraina, valabil până în anul 2007. "Planul vizează numeroase aspecte, iar programul este foarte bogat. Utilizaţi-l pentru a realiza o apropiere treptată de UE. Suntem hotărâţi să vă ajutăm", a subliniat comisarul european. 

La rândul său, Preşedintele Comisiei Europene, Jose Manuel Durao Barroso, a promis sprijinul Europei pentru aplicarea reformelor iniţiate de noul Preşedinte al statului ucrainean, Viktor Iuşcenko. Jose M. Barroso a transmis un mesaj foarte clar de susţinere din partea Europei pentru curajoasele reforme politice şi economice întreprinse de V. Iuşcenko şi Guvernul său. "Comisia Europerană va depune toate eforturile pentru a dezvolta, aplica şi controla acest plan ambiţios", a subliniat Preşedintele Comisiei Europene. 

Noile autorităţi de la Kiev şi-au exprimat deschis dorinţa ca Ucraina să adere la UE, iar Preşedintele Viktor Iuşcenko speră că negocierile de aderare ar putea începe în anul 2007. Viktor Iuşcenko a declarat că ţara sa doreşte să încheie un acord de asociere cu Uniunea Europeană, după finalizarea planului de acţiune Ucraina-UE. "Planul de acţiune pe care suntem pregătiţi să-l aplicăm într-un mod accelerat trebuie să se finalizeze cu semnarea unui acord de asociere", a precizat acesta, în discursul susţinut în faţa deputaţilor europeni, la Strasbourg. De asemenea, el a pledat în favoarea instituirii unui regim permisiv de acordare a vizelor pentru concetăţenii săi, pentru "a apăra drepturile ucrainenilor de a călători liber în Europa". 

V. Iuşcenko a admis că Ucraina mai are încă un drum lung de parcurs pentru a se alătura celorlalte 25 de state membre ale UE. "Cea mai importantă parte a eforturilor pentru integrarea Ucrainei în UE revine ucrainenilor. Dacă nu vom reuşi să aplicăm reforme rapide şi eficiente, Uniunea nu va putea să ne ajute. Nimeni, în afară de noi, nu va putea face ordine în propria noastră casă", a declarat el.

Referindu-se la influenţa factorului rus în relaţiile dintre Ucraina şi UE, V. Iuşcenko a declarat că "politica Ucrainei nu trebuie să aducă prejudicii nici unei ţări. Înţeleg foarte bine că este imposibil să mergem spre Europa fără să ne rezolvăm problemele cu Rusia". 

În timpul întrevederii pe care a avut-o ulterior cu Înaltul Reprezentant al UE pentru Politică Externă, Javier Solana, Preşedintele ucrainean a subliniat necesitatea ca anumite conflicte din proximitatea Ucrainei, precum problema republicii separatiste Transnistria, să-şi găsească o reglementare. La rândul său, J. Solana a subliniat că este de acord cu solicitarea lui V. Iuşcenko, dar a apreciat că o discuţie pe tema organizării unei conferinţe internaţionale asupra acestui subiect este prematură.

 

 

4. Situaţia din Orientul Mijlociu

 

 

Ministrul israelian al apărării, Shaul Mofaz, a anunţat, la 26 februarie a.c., stoparea planului de retragere a forţelor israeliene din mai multe oraşe din Cisiordania. Decizia a fost luată în cursul unei reuniuni de urgenţă a responsabililor securităţii israeliene, ca urmare a atentatului-sinucigaş de la Tel-Aviv, soldat cu decesul a patru israelieni, fără a se preciza pentru cât timp a fost suspendat planul de retragere. După armistiţiul declarat la summit-ul de la Sharm el-Sheikh, la 8 februarie, statul evreu se angajase să-şi retragă trupele din cinci oraşe din Cisiordania şi să lase forţele palestiniene să le asigure securitatea.

Un înalt responsabil militar israelian a precizat că riposta armată va fi punctuală şi va viza elemente direct implicate în executarea atentatului, menţionând că nu se prevăd operaţiuni de anvergură. 

Recentul atentat nu a fost revendicat oficial şi, deşi presupuşi purtători de cuvânt ai Jihadului islamic şi Brigăzilor martirilor de la Al-Aqsa au atribuit atacul celor două grupări armate palestiniene, liderii militanţilor au dezminţit orice implicare în atentat. 

Liderul Autorităţii Naţionale Palestiniene, Mahmud Abbas, a apreciat în urma unei întâlniri la Ramallah cu noul emisar indian pentru Orientul Mijlociu, Chinmaya Gharekan, că "există o a treia parte care doreşte să saboteze procesul de pace" şi s-a declarat ferm pentru "chemarea celor responsabili în justiţie". M. Abbas nu a oferit alte indicii, dar oficiali palestinieni din domeniul securităţii, precum şi un lider militant din Cisiordania au apreciat că în spatele atacului - primul după acordul de încetare a ostilităţilor convenit la 8 februarie în Egipt de premierul israelian Ariel Sharon şi preşedintele palestinian - se află mişcarea integristă şiită libaneză Hezbollah. Şi serviciile de securitate palestiniene au operat două arestări în urma atentatului de la discoteca din Tel Aviv, a anunţat ministrul palestinian de interne, Nasr Yussef, fără a da alte amănunte. 

Secretarul general al ONU, Kofi Annan, a condamnat atentatul într-un comunicat, subliniind totodată că acesta nu trebuie să afecteze paşii pozitivi făcuţi de ambele părţi. Secretarul de Stat american, Condoleezza Rice, le-a cerut la rândul său liderilor palestinieni să-i pedepsească pe cei responsabili de atentat şi să trimită un semnal clar că teroarea nu va fi tolerată.

La rândul său, primul ministru israelian, Ariel Sharon, a afirmat că eforturile de pace cu palestinienii riscă să fie îngheţate în absenţa unor măsuri ferme ale autorităţilor palestiniene împotriva grupărilor islamiste. "Statul israelian este interesat de un progres în ajungerea la un acord cu palestinienii, însă nu va fi înregistrat nici un progres în plan politic, repet - nici un progres în plan politic, până când palestinienii nu vor demara o campanie fermă pentru dezmembrarea grupărilor teroriste şi a infrastructurii lor în teritoriile palestiniene", a declarat Ariel Sharon. Israelul le-a cerut palestinienilor, în diferite ocazii, să ia măsuri pentru anihilarea grupărilor islamiste, însă noul lider palestinian Mahmud Abbas a optat pentru varianta încheierii unui acord temporar cu aceste grupări privind încetarea violenţelor, apreciind că adoptarea unor măsuri severe împotriva acestora ar putea duce la izbucnirea unui război civil.

*

Siria se pregăteşte să înceapă, în perioada următoare, ultima operaţiune de redesfăşurare a trupelor sale din Liban către câmpia Bekaa, a anunţat ministrul libanez al Apărării, Abdel Rahim Murad. "Autorităţile de la Beirut şi Damasc au decis începerea celei de-a şasea redesfăşurări a trupelor siriene din Liban", a precizat ministrul libanez. 

Pe de altă parte, Siria a anunţat accelerarea, în anumite condiţii, a ritmului de retragere a trupelor sale staţionate în Liban, ca urmare a presiunilor internaţionale. "Guvernul de la Damasc apreciază că înainte de a accelera ritmul retragerii, va fi necesar ca armata libaneză şi forţele de securitate să aibă capacitatea de a umple vidul rămas, astfel încât să nu pericliteze securitatea Libanului şi Siriei", a declarat adjunctul ministrului sirian al Afacerilor Externe, Walid Muallem. "Retragerile importante efectuate de Siria până în prezent, precum şi demersurile pe care le vom întreprinde în continuare, se vor realiza cu acordul Libanului şi în conformitate cu Acordul de la Taef şi cu mecanismele prevăzute de acesta", a precizat el. Totodată, Ministerul sirian al Afacerilor Externe a avertizat asupra ameninţării reprezentate de perspectiva unor evoluţii negative, în cazul în care provocările îndreptate împotriva Siriei şi Libanului nu se vor opri. "Continuarea, în Liban şi în exteriorul acestuia, a provocărilor la adresa Siriei şi Libanului riscă să declanşeze evoluţii negative care vor periclita interesele tuturor părţilor implicate, în mod special ale regimului de la Beirut, care în perioade de criză, a plătit întotdeauna cu securitatea, viaţa şi prosperitatea cetăţenilor săi", se arată în comunicatul oficial al Ministerului Afacerilor Externe sirian. 

De la asasinarea la 14 februarie a.c., la Beirut, a premierului libanez Rafic Hariri, opoziţia libaneză a cerut înlăturarea controlului exercitat de Siria asupra Libanului. Ca urmare a acestui fapt, la 28 februarie a.c., premierul libanez pro-sirian, Omar Karame, a anunţat demisia Guvernului, în faţa Parlamentului ţării. Anunţul a fost urmat de aplauze furtunoase în Parlament, care s-a reunit în şedinţă la cererea deputaţilor opoziţiei, ce atribuie Guvernului responsabilitatea pentru asasinarea fostului premier libanez.

Restabilirea păcii între Siria, Liban şi Israel este posibilă cu condiţia ca autorităţile de la Damasc să adopte măsuri de combatere a terorismului şi violenţei, a apreciat, la Beirut, adjunctul subsecretarului american de Stat pentru Orientul Mijlociu, David Satterfield. "Dorim instaurarea unei păci globale în Orientul Mijlociu, bazată pe Rezoluţiile 242 şi 338 ale Consiliului de Securitate al ONU, incluzând pacea între Siria, Liban şi Israel, deoarece acest lucru este în interesul ţărilor din regiune, al Statelor Unite şi al comunităţii internaţionale", a declarat el, după o întrevedere cu şeful diplomaţiei libaneze, Mahmud Hammud. "Dar, trebuie să spun că, atât timp cât Guvernul sirian refuză să ia măsuri împotriva grupărilor şi statelor care operează sau lansează acţiuni de pe teritoriul său sau cel al Libanului, şi care sunt angajate în comiterea unor acte de terorism şi de violenţă, acest lucru va fi extrem de dificil", a avertizat oficialul american. Totuşi, potrivit acestuia, nu este imposibil ca procesul de pace să progreseze în privinţa Siriei. 

Demisia Executivului pro-sirian de la Beirut, condus de Omar Karame, constituie ocazia libanezilor de a avea un nou Guvern, reprezentativ pentru diversitatea ţării şi de a organiza alegeri libere şi echitabile, a declarat purtătorul de cuvânt al Casei Albe, Scott McClellan. "Urmărim îndeaproape evoluţia situaţiei, cu mare interes. Demisia Guvernului condus de Karame reprezintă ocazia libanezilor de a avea un nou Guvern, într-adevăr reprezentativ pentru diversitatea ţării", a subliniat el, într-o conferinţă de presă. 

"Noul guvern va avea responsabilitatea de a organiza alegerile libere şi echitabile pe care libanezii au arătat clar că le doresc. Procesul de constituire a unui nou guvern trebuie să se desfăşoare în acord cu Constituţia libaneză şi trebuie să fie liber de orice amestec străin", a mai declarat purtătorul de cuvânt.

Comisia Europeană a lansat un apel la continuarea dialogului între diferitele grupuri politice din Liban, ca urmare a demisiei premierului Omar Karame. "Sper că situaţia din Liban va rămâne calmă, iar canalele de dialog dintre diferitele grupuri politice vor rămâne deschise", a declarat comisarul european pentru Relaţii Externe, Benita Ferrero-Waldner. "În această perioadă dificilă pe care o traversează Libanul, după tragicele evenimente de la 14 februarie a.c., este important ca alegerile legislative să aibă loc în luna mai 2005, aşa cum era prevăzut", a subliniat Ferrero-Waldner. "Aceste alegeri vor trebui să se desfăşoare în mod liber şi corect, fără intervenţii sau influenţe din exterior, sub controlul suveran al autorităţilor libaneze", a adăugat ea, dând asigurări că Executivul european va continua să urmărească îndeaproape evoluţiile politice din Liban.

 

 

5. Spania - referendum-ul privind Constituţia europeană

 

 

La 20 februarie a.c., cetăţenii spanioli s-au pronunţat în favoarea Constituţiei europene în proporţie covârşitoare, însă rata de participare a fost foarte scăzută, de 42,32%. Potrivit rezultatelor definitive ale primei consultări publice pe această temă organizată în Uniunea Europeană, 76,73% dintre alegători s-au pronunţat în favoarea Constituţiei, 17,24% împotrivă, iar 6,03% au preferat să nu îşi exprime opţiunea. 

"Spaniolii au adresat un mesaj tuturor cetăţenilor europeni care aşteptau cu atenţie un răspuns", a declarat premierul Guvernului spaniol, Jose Luis Rodriguez Zapatero. "Vă invităm să urmaţi calea deschisă de Spania", a subliniat el. 

Preşedintele Comisiei Europene, Jose Manuel Durao Barroso, a salutat semnalul puternic adresat cetăţenilor celorlalte nouă state din UE care vor participa la referendum-uri pe tema Constituţiei europene. 

Înaltul Reprezentant al UE pentru Politică Externă, Javier Solana, s-a declarat convins că votul pozitiv acordat de spanioli va avea un impact asupra cetăţenilor celorlalte ţări. 

Preşedintele francez, Jacques Chirac, a calificat rezultatul drept "un simbol puternic, care arată calea celorlalte ţări care vor ratifica Tratatul în următoarele luni". Francois Hollande, liderul Partidului Socialist francez, a declarat, la rândul lui, că spaniolii au arătat viitorul Europei. 

Participarea la referendum a fost inferioară celei de la alegerile pentru Parlamentul european, desfăşurate în iunie 2004, care au mobilizat 45,1% dintre alegători. De asemenea, a fost cea mai scăzută rată de participare la vot din întreaga istorie a democraţiei spaniole, începând din anul 1977. 

Partidul Popular, principala formaţiune de opoziţie, care a pledat pentru adoptarea Constituţiei, a calificat rezultatul drept un eşec. "Participarea înregistrată nu reprezintă un model pentru nimeni din Europa", a subliniat liderul PP, Mariano Rajoy. "A fost cea mai scăzută rată de participare la o consultare publică organizată în Spania, cu excepţia referendum-ului referitor la Tratatul de la Nisa", a precizat el. 

Coordonatorul coaliţiei comunist-ecologiste "Izquierda Unida", Gaspar Llamazares, care a pledat pentru respingerea Constituţiei "în numele drepturilor sociale", s-a declarat bucuros că 2,5 milioane de alegători au respins textul, rezistând, în opinia sa, "vânturilor şi mareei". 

Spania a fost prima ţară care a organizat referendumul asupra Constituţiei europene. Consultări publice urmează să aibă loc în Olanda, Franţa, Portugalia, Luxemburg, Polonia, Irlanda, Danemarca, Marea Britanie şi Republica Cehă. Alte trei state au ratificat deja Constituţia, pe cale parlamentară: Lituania, Ungaria şi Slovenia.

Comisia Europeană a salutat aprobarea Constituţiei europene de către Spania, dar şi-a exprimat îngrijorarea faţă de rata scăzută de participare, a declarat vicepreşedintele Executivului european, Margot Wallstroem. "Bineînţeles, dorim să ne exprimăm satisfacţia faţă de rezultatul referendum-ului din Spania. Cred că acesta ne permite să transmitem un semnal de încurajare celorlalte state membre şi celor 220 de milioane de cetăţeni chemaţi să se pronunţe asupra Constituţiei", a afirmat Margot Wallstroem. Totuşi, "rata scăzută de participare continuă să reprezinte o provocare. Este un motiv care determină guvernele, parlamentele şi instituţiile europene să intensifice campania de informare a publicului asupra Constituţiei", a precizat vicepreşedintele Executivului european. 

 

6. Raportul anual al Departamentului de Stat al SUA referitor la respectarea drepturilor omului în lume

 

 

Statele Unite au condamnat China şi Rusia pentru încălcări ale drepturilor omului în anul 2004 şi au acuzat Arabia Saudită că practică tortura şi arestările arbitrare, se arată în raportul anual al Departamentului de Stat referitor la respectarea drepturilor omului în lume, dat publicităţii la 28 februarie a.c. 

Acest raport identifică şi ţările considerate "avanposturi ale tiraniei": Iran, Coreea de Nord, Myanmar, Belarus, Zimbabwe şi Cuba. În plus, documentul atrage atenţia asupra progreselor extrem de reduse ale Sudanului, referindu-se la confruntările din regiunea Darfur, din urmă cu doi ani, considerate drept genocid de către Statele Unite. 

Potrivit raportului, Arabia Saudită a făcut progrese către democraţie, dar "bilanţul în ceea ce priveşte încălcarea drepturilor omului (...) încă depăşeşte cu mult aceste progrese". "Informaţii credibile fac referire la acte de tortură şi abuzuri comise asupra deţinuţilor de către forţele de securitate, precum şi la arestări arbitrare şi încarcerarea unor suspecţi. Poliţia religioasă continuă să intimideze, să practice abuzuri şi să menţină în detenţie cetăţeni saudiţi şi străini. Majoritatea proceselor se desfăşoară cu uşile închise şi acuzaţii, de regulă, se prezintă în faţa judecătorului fără avocat. Guvernul limitează libertatea cuvântului şi a presei, drepturile la reuniune şi asociere şi există date conform cărora Executivul saudit a încălcat dreptul la viaţă privată", se arată în raportul Departamentului de Stat.

În ceea ce priveşte China, Departamentul de Stat îşi exprimă regretul în legătură cu absenţa progreselor în domeniul drepturilor omului, considerând acest lucru o dezamăgire şi pun accentul asupra continuării arestării disidenţilor. În raport se arată că, "Guvernul chinez a continuat să reţină o serie de activişti, persoane care discutau liber prin intermediul Internet-ului, avocaţi ai disidenţilor, militanţi în domeniul HIV/SIDA, ziarişti care dădeau publicităţii informaţii despre SRAS (pneumonia atipică), intelectuali care îşi exprimau opiniile politice, persoane ce luau parte la ceremonii religioase şi muncitori manifestând pentru drepturile lor. Abuzurile au continuat în închisorile chineze. Guvernul nu a renunţat la represiunea vizând mişcarea spirituală Falun Gong şi zeci de mii de practicanţi rămân închişi în închisori, lagăre de reeducare prin muncă şi instituţii psihiatrice". 

În privinţa Rusiei, raportul se referă la concentrarea puterii de către preşedintele ţării, la presiunea asupra presei şi la presiunile politice asupra puterii judiciare. "Spre deosebire de evoluţia din numeroase ţări care au sporit controlul direct al cetăţenilor asupra autorităţilor la putere, în Rusia modificările legii privind alegerile legislative şi introducerea normei numirii guvernatorilor regiunilor a consolidat puterea Executivului", se precizează în raport. Departamentul de Stat notează, de asemenea, "restricţiile tot mai mari asupra presei, corupţia serviciilor de poliţie şi presiunile politice asupra puterii judiciare, aspecte care alimentează îngrijorările privind erodarea responsabilităţii Guvernului". Rusia este victimă a "unei creşteri a violenţei şi discriminărilor bazate pe rasă, în ciuda unor importante interdicţii legislative". Potrivit raportului, "autorităţile nu au realizat anchete asupra actelor comise împotriva minorităţilor, în schimb efectuează controale de identitate tot mai frecvente şi îi scot din centrele urbane pe membrii minorităţilor, le impun amenzi care depăşesc limitele admisibile, ori îi arestează frecvent". 

Raportul analizează situaţia din 196 de ţări şi este primul publicat din momentul în care preşedintele George W. Bush a lansat campania mondială împotriva tiraniei, vizând atât ţările aliate ale Statelor Unite, cât şi statele plasate pe "axa răului".

